paragraph_text: Nikola Stražičić (Babino Polje, 12. ožujka 1924. Rijeka, 11. kolovoza 2018.) je bio hrvatski geograf. Smatra se utemeljiteljem moderne hrvatske pomorske geografije te je bio profesor emeritus Pomorskog fakulteta u Rijeci. Bavio se i regionalnom geografijom Jadrana i hrvatskih otoka. Autor desetak knjiga i stotinjak znanstvenih i stručnih radova, a njegovi udžbenici i dalje čine okosnicu nastave pomorske geografije hrvatskih pomorskih škola. Surađivao je u izradi Pomorske enciklopedije Leksikografskog zavoda Miroslav Krleža. Nositelj je Reda Danice hrvatske s likom Ruđera Boškovića.